Diari Oficial de la Generalitat Valenciana


Sumari del DOGV 3067, del 29-08-1997 (1997/9556)

RESOLUCIÓ de 10 de juliol de 1997, de la Direcció General de Treball, per la qual es disposa el Registre i Publicació del Conveni Col·lectiu per al Personal Laboral de la Confederació Sindical de CCOO del País Valencià.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3067

Data del DOGV
:   29-08-1997

Secció del DOGV
:   CONVENIS I ACTES - CONVENIS COL·LECTIUS

Número del document
:   1997/9556


Data del document
:   10-07-1997

Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 10 de juliol de 1997, de la Direcció General de Treball, per la qual es disposa el Registre i Publicació del Conveni Col.lectiu per al Personal Laboral de la Confederació Sindical de CCOO del País Valencià.  
Vist el text articulat del Conveni Col.lectiu per al Personal Laboral de la Confederació Sindical de CCOO. del País Valencià, subscrit el dia 26 de juny de 1997, d'una part per la representació de l'Empresa i d'una altra per la representació dels treballadors, presentat davant aquesta Direcció General el dia 2 de juliol de 1997, i de conformitat amb el que disposen l'art. 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i els articles 2, 3 i 6 del Reial Decret 1040/1981, de 22 de maig, sobre Registre i Dipòsit dels Convenis Col·lectius de Treball, aquesta Direcció General de Treball, d'acord amb les competències que te transferides segons Reial Decret 4105/82, de 29 de desembre, resol   
Primer  
Ordenar-ne la inscripció en el Registre de Conveni Col·lectius de Treball d'aquesta Direcció General, amb notificació a la Comissió Negociadora i dipòsit del text original del Conveni.  
Segon  
Disposar-ne la publicació en el Diari Oficial de la Generalitat Valenciana.  
València, 10 de juliol de 1997.- El director general de Treball: José Luis Colvée Millet.  
Conveni Col·lectiu per al Personal Laboral de la Confederació Sindical de CCOO del País Valencià.  
Capítol I   
Disposicions generals  
Article 1. Àmbit d'aplicació funcional i territorial  
Aquest conveni estableix i regula les normes per les quals han de regir-se les condicions de treball del personal assalariat no sindicalista dins de l'estructura organitzativa de la Confederació. Per tant, es troben afectats per aquest conveni les següents organitzacions:  
Territorials: la Confederació Sindical de CCOO del PV i totes les unions comarcals i delegacions locals de l'àmbit del País Valencià.  
De branca: federacions i sindicats comarcals de l'àmbit del PV.  
Article 2. Àmbit personal  
Les seues normes són d'aplicació a tots els treballadors i les treballadores que presten els seus serveis en qualsevol de les organitzacions territorials o de branca de la Confederació de CCOO del PV, llevat d'aquelles persones que tinguen la condició de sindicalistes per càrrec electe o no.  
Article 3. Vigència i durada  
Aquest conveni entrarà en vigor el dia de la signatura i durarà dos anys, fins al 31 de desembre de 1998, amb independència que els efectes econòmics siguen retroactius a l'1 de gener de 1997.  
Conclosa la seua vigència, quedarà denunciat automàticament, sense perjudici de mantenir en vigor tot el contingut tant normatiu com obligacional, fins a la negociació d'un nou conveni.  
Si les negociacions de la Comissió Negociadora es prorrogaren més enllà de la vigència del conveni, es consideraria subsistent aquest conveni en tots els seus termes fins a la formalització del nou, i això sense perjudici de la llibertat de les parts per a, mitjançant la Comissió, arbitrar les fórmules que consideren oportunes perquè s'hi aplique amb caràcter transitori.  
Article 4. Comissió Paritària d'Interpretació i Vigilància  
Tot complint l'acord, s'estableix per a la interpretació del nou conveni una Comissió Paritària, que estarà formada per tres representants dels treballadors i tres representants del sindicat, que s'indicaran.   
El domicili de les dues representacions a tots els efectes serà: Confederació Sindical de CCOO del PV, plaça de Nàpols i Sicília, 5, 46066-València.  
Aquesta Comissió Paritària actuarà col·legiadament:  
- A les reunions de la Comissió Paritària podran assistir, amb veu però sense vot, els assessors que les parts designen en cada cas.  
- Aquestes reunions es convocaran amb ordre del dia establit amb anterioritat, per tal de resoldre els problemes que sorgisquen, tantes vegades com calga.  
- La Comissió es reunirà a instància de qualsevol de les parts, en el termini de quinze dies, amb la convocatòria per escrit, on s'especificarà l'ordre del dia, i s'alçarà acta en cada reunió.  
- La resolució s'emetrà en el termini de quinze dies. Els acords es prendran per majoria de les parts.  
Article 5. Legislació aplicable  
En allò que no preveu aquest conveni col·lectiu, hom s'ajustarà al que disposa la legislació vigent.  
Article 6. Garantia ad personam  
Es respectaran aquelles situacions i drets personals que, amb caràcter global o en cada cas concret, hagen sigut pactats anteriorment i que ultrapassen d'allò estrictament pactat en aquest conveni, i es mantindrà com a garantia ad personam. (Vegeu disposició transitòria).  
Capítol II  
Organització pràctica del treball  
Classificació del personal - Contractació - Ascensos  
Cessaments i Formació Professional  
Article 7. Organització pràctica del treball  
Per a l'organització pràctica del treball caldrà consultar els treballadors afectats i el Comité d'Empresa, i tractar d'arribar a un acord amb l'executiva respectiva, de manera que l'elaboració de les mesures organitzatives s'enriquisquen amb la màxima participació i la seua aplicació trobe el màxim suport.  
Per a la modificació de les condicions de treball, hom s'ajustarà al que disposa el Text Refós de l'Estatut dels Treballadors, article 41, Reial Decret 1/1995.  
Article 8. Categories professionals  
1. Les categories professionals es classificaran en funció del treball efectivament realitzat.  
2. La classificació professional és competència de la Comissió de Classificació, i es realitzarà d'acord amb el nomenclàtor de categories que fixa aquest conveni. La Comissió estarà formada per tres representants de la Comissió Executiva i uns altres tres del Comité, que podran actuar amb assessors.  
L'esmentada Comissió emetrà un informe preceptiu en el termini de 15 dies des que ho sol·licite qualsevol treballador. Aquest informe tindrà caràcter no vinculant. Aquest informe es comunicarà a la Comissió Executiva que contestarà en el termini d'uns altres 15 dies.   
La intervenció de l'esmentada Comissió serà sense perjudici de la utilització pels treballadors del procediment legal en matèria de classificació professional.  
El personal que preste serveis en la Confederació Sindical de CCOO del PV es classificarà, d'acord amb la funció que realitze al sindicat, en algun dels següents grups professionals:  
I. Personal de direcció  
II. Cap d'àrea  
I.II Cap de servei  
II. Personal tècnic  
II.I Tècnic superior  
II.II Tècnic mitjà  
II.III Tècnic informàtic  
II.IV Tècnic comptable  
II.V Assessor laboral  
III. Personal administratiu  
III.I Oficial administratiu 1a  
III.II Oficial administratiu 2a  
III.III Auxiliar administratiu  
III.IV Auxiliar administratiu 2a  
IV. Personal d'oficis diversos  
IV.I Personal d'oficis diversos  
IV.II Personal de neteja  
Personal de direcció  
Estaran inclosos en aquest grup laboral tots els treballadors que ocupen llocs singulars dins de l'organització i que, sense deixar de pertànyer a l'àmbit no sindical, exercisquen una tasca de direcció (control, organització i coordinació) sobre el personal en aquest o en uns altres grups laborals.  
En aquest grup laboral prevaldrà la descripció del lloc de treball sobre la referència a una categoria determinada, atés que serà potestatiu de la direcció corresponent la creació d'aquests.  
Atesa la singularitat dels treballadors enquadrats en aquest grup laboral i el caràcter potestatiu de la seua creació, la definició de les seues competències es determinaran en cada cas.  
No obstant això, distingirem dues categories:  
- Llocs de responsabilitat en àrees de gestió (cap d'àrea), exclusivament creats per a exercitar la direcció de grans àrees que impliquen una extensa gestió de fons i recursos.  
- Llocs de direcció de grups (cap de servei), les seus funcions seran bàsicament de coordinació i la seua necessitat vindrà donada per la manera com cada organització confederada tinga organitzades les àrees o funcions.  
Personal tècnic i titulats  
Formaran part d'aquest grup laboral tots aquells treballadors que ocupen llocs de treball per als quals el desenvolupament de les funcions d'aquest lloc requerisca una titulació de grau mitjà o superior.  
Els requisits d'entrada seran la titulació i l'experiència provada, en funció del lloc de treball concret que es vulga cobrir.  
Al costat d'aquests requisits, la capacitat per a prendre decisions de manera independent, la iniciativa i capacitat per a desenvolupar un treball sota el mateix control dels resultats obtinguts, són característiques que s'han d'exigir a qualsevol dels aspirants a llocs de treball i categories d'aquest grup laboral.  
Depenent del títol acadèmic que els habilite per a les seues funcions es classificaran en:  
- Tècnics de grau superior.  
- Tècnics de grau mitjà.  
Tècnic d'informàtica:  
És el tècnic que, amb suficients coneixements d'informàtica, aplica i modifica programes corresponents a les aplicacions proposades, i realitza les proves necessàries que asseguren la fiabilitat dels resultats, i també la supervisió i el seguiment del programa en ús.  
Les funcions més significatives a realitzar seran les següents:  
- Supervisar la correcta organització i utilització de l'equip i els mitjans informàtics.  
- Atendre les consultes dels usuaris.  
- Codificar, provar i documentar les rutines de les aplicacions.  
- Conéixer i aplicar les possibilitats que oferisquen els distints paquets estàndard.  
- Col·laborar en el control del treball realitzat per l'equip, i també ajudar en les tasques de manteniment o desenvolupament de noves aplicacions.  
Assessors laborals (vegeu disposició transitòria)  
Són els treballadors i les treballadores que amb la suficient experiència i coneixement de la legislació social i la problemàtica sindical realitzen assistència, coordinació i suport tant a l'advocat o gabinet jurídic com a les respectives direccions sindicals de les quals depenen.  
Les tasques més significatives són:  
- Atendre i assessorar els treballadors i les treballadores en matèria de legislació social (contractes de treball, seguretat social, desocupació, aplicació de convenis col·lectius, ordenances laborals, liquidacions, etc.), tant en els locals del sindicat com en els centres de treball.  
- Assistència en expedients per acomiadament, sancions, reclamacions de quantitat, etc., el treballador assistirà, quan corresponga, a l'acte de conciliació davant les instàncies corresponents i col·laborarà amb el gabinet jurídic fins a l'acabament del procediment.  
- Elaboració, registre i seguiment de denúncies davant la Inspecció de Treball, direccions provincials i generals de treball.  
- Assistència i assessorament a comités d'empresa, seccions sindicals i delegats de personal en matèries com convenis col·lectius, eleccions sindicals, etc., tant en els locals del sindicat com en els centres de treball.  
Personal administratiu  
Formaran part d'aquest grup laboral els treballadors i les treballadores que ocupen llocs de treball la finalitat dels quals siga, principalment, la realització de tasques de suport del personal tècnic, de direcció o sindical de la seua àrea, en afers generals, per a assegurar el correcte i l'eficient funcionament d'aquella.  
Els requisits d'entrada encara que, canviant en funció del lloc al qual es vulga donar cobertura, i referits al primer nivell del grup seran:  
- Coneixements bàsics d'informàtica a nivell d'usuari.  
- Coneixement de les funcions generals desenvolupades o necessàries en el funcionament de l'àrea on es vulga cobrir el lloc.  
- Iniciativa i capacitat per a desenvolupar el treball de forma automàtica sota la supervisió dels seus superiors.  
Oficial administratiu de 1a  
És el treballador que amb total coneixement de la seua professió, autonomia, iniciativa pròpia i responsabilitat, té al seu càrrec un servei determinat.  
A títol orientatiu correspondrien les següents funcions:  
- Organització del treball administratiu pel que fa a comptabilitat, compres, facturació, nòmines, assegurances socials, etc., sempre en funció de la legislació vigent, normes establides o indicacions d'un superior.  
- Confecció d'informes, interpretació de resultats i obtenció de conclusions, i proposarà, si s'escau, les modificacions que estime convenients.  
- Gestió interna o externa de documentació laboral, comercial, administrativa o de qualsevol altre tipus que se li encomane davant de personal de l'organització, organismes oficials i empreses privades, als quals haurà de desplaçar-se en cas necessari.  
- Atenció personal o telefònica per a donar o obtenir informació sobre qualsevol afer relacionat amb el seu servei, a fi d'obtenir les dades necessàries per a la seua gestió.  
- Redacció i mecanografiat, formalització i comprovació d'impresos o documents de control, i també el registre, l'arxiu o la custòdia, i mantindrà les normes d'actuació establides.  
- Maneig de terminals informàtics i ordinadors personals, i també de programes preparats a aquest efecte, per a la introducció de les dades.  
- Distribució i supervisió de treball dels administratius que col·laboren amb ell en les seues funcions, i haurà de resoldre els dubtes que se'ls puguen presentar.  
Oficial administratiu de 2a  
És el treballador que amb coneixements suficients de la seua professió i sota la supervisió d'una direcció, comandament o oficial de 1a, col·labora amb aquests en les funcions administratives per al correcte funcionament del servei.  
Les funcions a realitzar seran:  
- Localització, elaboració i comprovació de dades per a la confecció d'informes, balanços, pressupostos, factures, rebuts, certificats, nòmines, prestacions, etc., seguint les instruccions rebudes.  
- Tramitació interna o externa de documents laborals, comercials, administratius o de qualsevol tipus que se li encomane davant del personal de l'organització, organismes oficials, empreses privades, per a la qual cosa haurà de desplaçar-s'hi en cas necessari.  
- Atenció personal o telefònica per a donar o per a obtenir informació sobre qualsevol afer que se li encomane, com ara nòmines, compres, vendes, facturació, seguretat social, etc., i sol·licitarà ocasionalment la col·laboració d'unes altres àrees per a l'obtenció de la informació que necessite.  
- Redacció de correspondència habitual, mecanografiat de tot tipus d'informes i correspondència, formalització i comprovació d'impresos i documents de control, i també com el seu registre i arxiu, mantenint les normes d'actuació que se li indiquen.  
- Maneig de terminals informàtics i ordinadors personals, i també els programes preparats a aquest efecte, per a la introducció, obtenció o modificació de dades.  
Auxiliar administratiu  
És el treballador que, amb coneixements bàsics de la seua professió i sota la supervisió d'un cap o personal de categoria superior, col·labora amb aquests, i realitza les tasques administratives elementals per al correcte funcionament de la unitat.  
Corresponen a aquesta categoria les següents funcions:  
- Mecanografiat de tot tipus de correspondència, informació, quadres estadístics, etc., bé siguen realitzats en màquina d'escriure o ordinador personal.  
- Realització de càlcul de caràcter senzill, així com la transcripció de qualsevol tipus de suport a un altre, tot això seguint normes o directrius totalment definides.  
- Registre, classificació i arxiu de la documentació que es reba o genere, seguint les normes establides en cada cas.  
- Atenció o realització de telefonades passant la comunicació a l'interessat, o en la seua absència, deixar l'encàrrec.  
Personal d'oficis diversos  
Pertanyen a aquest grup laboral els treballadors que, en possessió del corresponent títol, disposen de qualitats professionals i capacitats pel que fa a coneixements i experiència en el compliment del seu ofici, i que estan capacitats per a interpretar i realitzar per si mateixos les tasques encomanades pròpies del saber de la seua competència.  
Formaran també part d'aquest grup laboral els treballadors que, encara que no es troben en condicions d'acreditar la titulació anteriorment esmentada, estiguen, per la seua provada experiència i/o coneixements, capacitats per al compliment de les funcions dels llocs de treball enquadrats en les categories que inclou aquest grup laboral.  
Les funcions a realitzar seran les següents:  
- Realitzar les tasques pròpies de cada ofici, amb el complet domini d'aquest i el suficient grau de perfecció i eficàcia, amb la utilització per a això dels mitjans i l'equipament adequats.  
- Manteniment i reparació dels equips i instal·lacions al seu càrrec quan les avaries no tinguen especial dificultat tècnica.  
- Control, conservació i neteja del material al seu càrrec.  
- Maneig i utilització dels equips.  
- Transport de material i equips, amb la utilització dels mitjans adequats.  
- Aquelles altres afins a la seua categoria que li encomane el seu superior i resulten necessàries per raons de servei.  
Personal de neteja  
És el treballador/a que realitza les tasques de neteja dels despatxos i dependències del centre o centres que se li assignen i també del mobiliari, de qualsevol tipus o situació.   
Per al compliment d'aquestes funcions el sindicat proporcionarà el material necessari.  
Article 9. Contractacions i ocupació  
En el supòsit que es necessite cobrir un lloc de treball de qualsevol de les categories (totes les incloses en l'article 8, llevat del personal de direcció), es realitzarà seguint els següents criteris:  
A) Per a llocs de treball de caràcter indefinit:  
a. S'oferirà, en primer lloc, al personal, d'acord amb el procediment que es descriu en l'article 11.  
b. En el supòsit que la vacant quedara deserta pel procediment de la lletra anterior, s'oferirà mitjançant convocatòria pública anunciada en els locals del sindicat, amb indicació de les característiques, les condicions i els requisits d'aquesta, i es constituirà una Comissió de Selecció de la qual formarà part amb veu i vot, en tot el procés, un membre del Comité d'Empresa, i aquesta Comissió serà l'encarregada d'establir la realització de les proves de selecció.  
En tot el procediment de selecció, hom s'ajustarà als criteris de publicitat, objectivitat i igualtat, i s'arbitraran els mecanismes que ho garantisquen.  
B) Per a la cobertura de llocs de treball que per la seua naturalesa siguen d'obra o servei determinat o bé per a la contractació de treballadors en pràctiques:  
Mitjançant convocatòria pública anunciada en els locals del sindicat amb indicació de les característiques, les condicions i els requisits d'aquest, es constituirà una Comissió de Selecció de la qual formarà part amb veu i vot, en tot el procés, un membre del Comité d'Empresa. Aquesta Comissió serà l'encarregada d'establir la realització de les proves de selecció.  
En tot el procediment de selecció, hom s'ajustarà als criteris de publicitat, objectivitat i igualtat, i s'arbitraran els mecanismes que ho garantisquen.  
C) Per a la cobertura de llocs de treball de caràcter eventual (interinitat, contractes per circumstàncies de la producció, etc.).  
Es constituirà una borsa de treball amb una durada de dos anys, formada per aquells candidats que, havent superat les proves de la categoria objecte de contracte, no hagueren resultat seleccionats en els concursos als quals fa referència la lletra anterior.  
Subsidiàriament, i per al cas que mitjançant l'esmentada borsa no es poguera cobrir la vacant, s'acudirà a un nou procediment de concurs.  
Tant el sindicat com el treballador estan respectivament obligats a realitzar les experiències que constitueixen l'objecte de la prova.  
Aquest període serà el següent:  
A) Cinc mesos per al personal tècnic.  
B) Dos mesos per al personal tècnic administratiu.  
C) Quinze dies per a la resta del personal, en contractes inferiors a un any, i d'un mes en períodes superiors.  
Com a norma general, el sindicat haurà de prestar el servei pel seu compte, per la qual cosa el volum de la plantilla haurà de ser el necessari per a garantir aquests serveis amb treballadors propis.  
Amb caràcter excepcional i atesa la naturalesa del treball que es tracta, el sindicat, podrà contractar treballadors temporals, sempre que no supere el 30% dels treballadors fixos en plantilla i solament en les següents modalitats:  
- Obra i serveis.  
- Per circumstàncies de la producció.  
- En pràctiques.  
- D'interinitat.  
Pel que fa a contractes en pràctiques, hom s'ajustarà al que disposa la legislació vigent, tret del període de proves que serà el que recull l'article 9 d'aquest conveni.  
Per als contractes a temps parcial, hom s'ajustarà al que disposa la legislació vigent.  
Els treballadors així contractats gaudiran dels mateixos drets i les mateixes condicions que els treballadors a temps complet. Aquestes condicions es determinaran proporcionalment, només quan deriven de la durada del temps a nivell d'ingressos.  
Article 10. Comissió d'Ocupació  
Es crea una Comissió d'Ocupació composta per la direcció i tres representants del Comité Intercentres, amb la següent finalitat:  
1. Realitzar un estudi de plantilla i necessitats de personal per al funcionament de l'organització.  
2. Acordar els criteris de les persones, que en cada cas, hauran de passar de contractes temporals a contractes fixos.  
Aquesta Comissió es reunirà una vegada l'any o quan les parts ho consideren necessari.  
Article 11. Ascensos, acoblaments i promocions  
1. En cas de produir-se una vacant o un lloc de nova creació, prèviament a oferir-se en concurs d'ascens, promoció interna o nova contractació, s'oferirà la plaça de què es tracte per a ser coberta entre aquells treballadors en actiu fixos que tinguen idèntica categoria que la que es pretenga cobrir, s'adjudicarà la plaça corresponent a aquells sol·licitants que acrediten major antiguitat en el sindicat i subsidiàriament, en cas d'empat, a favor dels de més edat.  
2. Les vacants no cobertes com a conseqüència de l'aplicació de l'apartat anterior s'oferiran per a la promoció interna als treballadors en actiu fixos d'inferior categoria i que complisquen els requisits del lloc, que acreditaran en prova i concurs restringit, en els quals participarà per a garantir l'objectivitat, una representació dels treballadors i les treballadores.  
Quant als criteris de prioritat, a més del ja esmentat d'antiguitat, seran per aquest ordre:  
Els treballadors pertanyents al departament on s'haja produït la vacant o lloc de nova creació.  
La resta de treballadors del centre.  
Treballadors/ores amb jornada parcial per a ocupar vacants de jornada completa, de la seua categoria professional, en l'àmbit de la localitat del seu centre de treball. En cas de sol·licitar-ho més d'un treballador, tindrà preferència el de major antiguitat.  
Article 12. Cessaments  
Els/les treballadors/ores que desitgen cessar voluntàriament en el servei del sindicat estaran obligats a comunicar-ho a aquest, tret dels supòsits d'urgència justificada, i hauran de complir els següents terminis de preavís:  
- Quinze dies per al personal especialitzat i qualificat.  
- Un mes per al personal administratiu.  
- Tres mesos per al personal tècnic.  
Article 13. Formació professional i promoció  
- Hom s'ajustarà a allò que disposa l'article 23 de l'Estatut dels Treballadors.  
Les parts signants d'aquest conveni assumeixen, en l'àmbit territorial i funcional corresponent, i en la seua totalitat el contingut del II Acord Nacional per a la Formació Contínua, de data 19 de desembre de 1996 (BOE 01.02.97) i el total de les seus estipulacions formarà part integrant d'aquest acord.  
Amb aquesta finalitat, es crea una Comissió de Formació entre la direcció i el Comité d'Empresa, les funcions de la qual seran les de programar l'activitat formativa d'acord amb les necessitats detectades per la direcció.  
La Comissió es dotarà d'un reglament que en regule el funcionament, pel que fa a convocatòries i adopció d'acords.  
Pel que fa a l'assistència a cursos de formació i reciclatge en l'àmbit de les convocatòries de FORCEM, la seua regularització queda establida en els següents termes:  
A) Quan l'assistència a cursos es produïsca per indicació de la direcció per a atendre necessitats en relació amb el lloc de treball, aquesta serà obligatòria i les despeses que se'n deriven aniran al seu càrrec i es realitzaran dins de la jornada laboral, o si no n'hi ha, es compensarà el temps dedicat amb temps de descans.  
B) Si la decisió d'assistir als cursos per a la promoció i desenvolupament professional és del treballador/a, el temps de formació es compartirà al 50%, i s'haurà de procurar, si això és possible, que la realització de la formació coincidisca en la part corresponent a l'empresa dins de la jornada laboral, i es compensarà, si no n'hi ha, amb temps equivalent en període de descans.  
Capítol III  
Jornada de treball - Horari - Vacances  
Permisos i excedències  
Article 14. Jornada de treball  
La jornada laboral anual serà de 1.702 hores inclòs el temps de 20 minuts diaris de descans, i el còmput setmanal serà de 37,5 hores, aquesta estarà repartida de la següent manera:  
De dilluns a dijous: 8 hores en jornada partida.  
Divendres: 5,30 hores en jornada continuada de matí.  
Si per motius organitzatius algun treballador haguera de prestar els seus serveis divendres a la vesprada, aquest es compensarà per qualsevol altre dia amb un descans equivalent a les hores treballades que, en cap cas no podrà ser fraccionat ni modificar la jornada setmanal pactada.  
Les organitzacions afectades per aquest conveni laboral hauran de respectar les condicions en matèria de jornada i horari. Qualsevol proposta de modificació haurà de ser degudament comunicada al Comité amb antelació suficient, perquè en cas de disconformitat puga convocar la Comissió Paritària del Conveni.  
No obstant això, es respectaran aquells acords individuals o col·lectius a què s'haguera arribat fins a la data.  
Quant a la jornada i l'horari de treball d'advocats, assessors i economistes, hom s'ajustarà a la màxima flexibilitat, en consideració al funcionament del treball d'aquests, on primarà la responsabilitat de les seues funcions sobre el compliment estricte d'un horari, i es garantiran en tot cas, els dies i les hores de consulta establits en el sindicat.  
Article 15. Vacances  
Els/les treballadors/ores compresos en aquest conveni disposaran de les vacances anuals retribuïdes de 31 dies naturals. A fi que els locals del sindicat romanguen ininterrompudament oberts, s'establiran, de mutu acord entre els/les treballadors/ores i els organismes sindicals competents, un calendari de torns de vacances tenint en compte els següents criteris:  
a) Es procurarà que la major part dels companys/es agafen les vacances en el mes d'agost, perquè és el mes de menor activitat sindical, i aquestes es fixaran com a mínim amb tres mesos d'anticipació al seu gaudi.  
b) En cas que algun company/a necessite agafar les vacances fora del període establit, es procurarà atendre les seues necessitats, en la mesura que el lloc de treball ho permeta.   
c) Les vacances es retribuiran a raó de salari real, contractual o pactat.  
d) Les vacances no podran iniciar-se dissabtes ni diumenges.  
e) Els/les treballadors/ores que per necessitat de l'empresa no hagen pogut gaudir de les vacances, abans o després d'una baixa maternal durant el mateix any, podran gaudir-les l'any següent.  
f) La situació de IT, derivada de malaltia o accident greu, interromprà o suspendrà el gaudi de les vacances, i el treballador/a conservarà el dret a un nou assenyalament, una vegada causada la situació d'alta, sempre que es produïsca dins dels cinc primers dies a l'inici de les vacances i durant el mateix any.  
g) Una vegada pactat el període de gaudi de vacances, aquest s'ajornarà en el cas de IT per malaltia o accident, tenint dret el treballador a un nou assenyalament de vacances una vegada causada la situació d'alta de mutu acord i haurà de gaudir-se abans del 31 de desembre de l'any corrent.  
Article 16. Permisos retribuïts  
Els/les treballadors/ores, avisant amb la possible anterioritat tindran dret a permisos retribuïts en els següents casos:  
1. Per defunció del cònjuge, parella de fet o fill, 3 dies naturals.  
2. Per malaltia greu o defunció de parents fins al 2n grau de consanguinitat o afinitat, 2 dies naturals.  
3. Per naixement de fills, 2 dies naturals.  
4. En cas de matrimoni de pares, fills o germans, 1 dia natural.  
5. Dues hores diàries, que podran dividir-se en dues parts, per a l'alimentació del fill durant els nou mesos posteriors al naixement, que es concedirà indistintament al pare o la mare, sempre que els dos treballen, i no podrà ser gaudit simultàniament pels dos.  
6. En cas de matrimoni o decisió formal adoptada per la parella per a viure en comú, 15 dies naturals.  
7. Pel temps necessari en els casos d'assistència a la consulta mèdica, caldrà presentar el corresponent justificant.  
8. Pel temps necessari per al compliment d'un deure públic, personal i de caràcter inexcusable, sempre que es presente el subsegüent justificant.  
9. Tots aquells/es treballadors/es que tinguen al seu càrrec fill/a menors d'edat, disposaran del temps indispensable per a acompanyar-lo a la consulta mèdica degudament justificada.  
10. Pel temps imprescindible per a la preparació al part i per prescripció facultativa.  
11. Els treballadors afectats per toxicomania o alcoholèmia, tindran un permís retributiu pel temps que requerisca seguir un tractament prescrit, sempre en cas que no se li reconega la IT.  
Els apartats A) i C) en cas de desplaçament, 2 dies més.  
Quadre de consanguinitat i afinitat  
Article 17. Excedències i permisos sense sou  
1. El treballador/a fix, amb almenys un any d'antiguitat en el sindicat, tindrà dret a situar-se en excedència per un termini no menor d'un any i no major de cinc, amb la conservació del lloc de treball.  
Aquest dret només el podrà exercir una altra vegada el mateix treballador/a, si han transcorregut 4 anys des del final de l'anterior excedència.  
2. Per a cursar estudis per temps superior a un any i inferior a 5 anys. Aquest període només el podrà exercir una altra vegada el mateix treballador/a, si han transcorregut 4 anys des del final d'una altra excedència, ja siga voluntària o especial.  
3. Quan el cònjuge-parella de fet siga traslladat per raons laborals a un centre de treball fora de la província, on el treballador/a preste els seus serveis. Aquesta excedència no podrà ser inferior a 6 mesos ni superior a 2 anys.  
Les excedències esmentades no computaran cap antiguitat.  
La comunicació per a reintegrar-se al sindicat haurà de formular-se per escrit i amb un mes d'anterioritat respecte de la data d'acabament de la excedència.  
4. Els qui exercisquen un càrrec electiu a nivell provincial, autonòmic, estatal o en el sindicat, tindran dret a l'excedència forçosa amb reserva del lloc de treball i al còmput d'antiguitat mentre dure l'exercici del seu càrrec representatiu, i s'haurà de reincorporar al seu lloc de treball dins del mes següent a la data del cessament.  
Excedència per a la cura dels fills:  
Els treballadors tindran dret a sol·licitar una excedència especial amb reserva del lloc de treball per a la cura personal i directa dels fills menors de 4 anys, tant si ho són per naixement com si ho són per adopció.  
Si el pare i la mare treballen, només un d'ells podrà exercir aquest mateix dret. Aquesta situació d'excedència no podrà excedir de 3 anys, i es computarà l'esmentat període d'excedència a efectes d'antiguitat en el primer any.  
En cas de malaltia greu o dilatada d'un fill/a es disposarà dels dies necessaris de permís sense sou, i s'hauran de justificar les absències al treball.  
5. Quan concórreguen circumstàncies de malaltia greu de llarga durada o defunció del cònjuge-parella de fet o familiars compresos en el 1r, 2n grau de consanguinitat i s'acredite la necessitat d'atendre personalment les conseqüències derivades d'aquelles situacions. Aquest permís serà sense sou pel temps necessari i no superior a un any.  
Així mateix, podran sol·licitar permisos no remunerats per a la preparació d'exàmens, que els seran concedits segons les possibilitats del manteniment dels distints serveis i no mai per un temps superior a quinze dies, en tot cas la persona afectada podrà exercir el dret a la concessió de fins a 3 dies abans de la data de l'examen i fins a 3 vegades l'any, d'acord amb l'article 23 del ET apartat a), últim paràgraf.  
Capítol IV  
Condicions econòmiques  
Retribucions - Complement personal d'antiguitat  
Gratificacions - Pagues extres - Complement de IT  
Increment salarial - Clàusules de revisió salarial  
Bestretes - Dietes i desplaçaments  
Article 18. Retribucions  
S'entendrà per salari base la retribució corresponent, en cada una de les categories professionals, a una activitat normal, durant la jornada normal de treball i que, com a tal salari base es determinarà en les taules salarials incloses com a annex en aquest conveni.  
El salari base es considerarà sempre en referència a la jornada pactada en aquest conveni.  
Article 19. Gratificacions extraordinàries  
Tot el personal afectat per aquest conveni, percebrà dues mensualitats extraordinàries completes que es pagaran, una el 15 de juliol i l'altra el 15 de desembre. La paga de juliol es pagarà al treballador/a que gaudisca de les seues vacances abans de la data esmentada i a l'inici de les vacances.  
Al personal que haguera ingressat en el transcurs de l'any o cessara en l'any, se li pagaran aquestes mensualitats, i es prorratejarà l'import en relació amb el temps treballat per sisenes parts.  
Per al personal que treballe a temps parcial, les mensualitats extraordinàries es pagaran proporcionalment a la jornada realitzada.  
Es podrà permetre que el sindicat avance fins a dues pagues extres a qualsevol treballador que ho sol·licite, i es pagaran, en el seu dia, les diferències que per augments posteriors es produïren.  
Article 20. Hores extraordinàries  
Queda expressament prohibida la realització d'hores extraordinàries. Excepcionalment, si per necessitats urgents i inajornables del treball és necessària la seua realització es compensaran amb descans incrementat amb el 75%.  
Article 21. Complement IT  
El treballador/a durant els períodes de IT, siga quina siga la causa percebrà el 100% del salari des del primer dia de la baixa.  
Article 22. Increment salarial  
Per al primer any de vigència del conveni, és a dir, de l'1-1-1997 al 31-12-97, es pacta un increment salarial del 2,6 % que s'aplicarà sobre tots els conceptes econòmics vigents al 31-12-96.  
Si al 31 de desembre de 1997 el IPC real superara el 2,6 % es pagarà la diferència resultant en una sola paga i amb efectes retroactius des de l'1 de gener, i aquesta diferència es consolidarà en les taules salarials de 1997.  
Per al segon any de vigència del conveni, és a dir, de l'1-1-1998 al 31-12-1998, es pacta un increment equivalent al IPC previst per a l'esmentat any sobre les taules de 1997 revisades.  
Si al 31 de desembre de 1998 el IPC real superara el previst per a l'esmentat any, es pagarà la diferència resultant en una sola paga i amb efectes retroactius des de l'1 de gener, i aquesta diferència es consolidarà en les taules salarials de 1998.  
Article 23. Clàusula de revisió salarial  
Es realitzarà una revisió salarial si al 31 de desembre de 1997, la inflació supera el 2,6 %, equivalent a l'excés de l'esmentat percentatge, que es pagarà amb efectes retroactius a primers d'any.  
Article 24. Bestretes  
Es podran sol·licitar bestretes a compte del salari mensual per un valor fins al 75% del salari net que s'haja de percebre.  
Article 25. Dietes i desplaçaments  
Els treballadors que per necessitats organitzatives o sindicals i per acord de l'organisme de direcció de què depenen, hagen de desplaçar-se a poblacions distintes d'on tenen el centre de treball, rebran com a compensació les dietes que s'indiquen en aquest conveni.  
Els viatges d'anada i tornada aniran a càrrec de l'organisme del qual es depén, que pagarà en cas que es faça el viatge en cotxe particular, el quilometratge a raó de 28 PTA/km i en cas que es viatge en transport públic es pagarà l'import dels bitllets.  
Article 26. Préstecs  
El treballador/a que preste els seus serveis amb més d'un any d'antiguitat en el sindicat, podrà demanar un préstec fins a un màxim de tres mensualitats, a tornar en un any a partir de la concessió i sense interessos, a raó d'una quantia fixa mensual.  
La concessió d'aquests préstecs s'ajustarà a les disponibilitats del sindicat.  
No es podrà sol·licitar un nou préstec fins que no es liquide l'anterior.  
Capítol V  
Faltes i sancions  
Article 27. Faltes i sancions  
Les faltes es classificaran d'acord amb la seua importància i reincidència en lleus, greus i molt greus.  
- Seran faltes lleus:  
1. Tres faltes de no recuperació d'horari, durant tres mesos.  
2. La no comunicació amb anterioritat de la falta al treball, tret que es comprove la impossibilitat de fer-ho.  
3. Falta al treball un dia al mes sense causa justificada.  
4. Absència injustificada en el lloc de treball.  
- Seran faltes greus:  
1. Cinc faltes de no recuperació d'horari durant tres mesos.  
2. Faltar dos dies al treball en un mes sense justificar.  
3. La simulació de malaltia o accident.  
4. La negligència en el treball quan cause perjudici greu.  
5. L'abandó del lloc de treball sense causa justificada.  
6. Acumulació de tres faltes en tres mesos per absència injustificada en el lloc de treball.  
- Seran faltes molt greus:  
1. Faltar al treball més de dos dies al mes sense causa justificada.  
2. Set faltes de no recuperació d'horari durant tres mesos.  
3. El furt i robatori, tant a la resta de treballadors com a CCOO o com a qualsevol persona.  
4. Les ofenses verbals o físiques de naturalesa sexual o de qualsevol altra naturalesa exercides sobre qualsevol treballador/a, quan aquestes ofenses siguen exercides des de posicions de superioritat jeràrquica, es consideraran a més de falta molt greu, com abús d'autoritat, sancionable amb la inhabilitació per a l'exercici de funcions o d'autoritat o de càrrecs de responsabilitat.  
5. L'enfrontament físic o l'agressió física a algun company o algun membre de la Direcció.  
Acumulació de faltes:  
Dins d'un període de dos mesos consecutius, dues faltes lleus en constitueixen una de greu i dues greus en constitueixen una de molt greu.  
Les sancions podran ser les següents:  
Faltes lleus: amonestació verbal o per escrit.  
Faltes greus: suspensió de sou i faena d'un a cinc dies.  
Faltes molt greus: suspensió de sou i fena d'onze dies a dos mesos o acomiadament.  
La prescripció de les faltes serà la següent: faltes lleus deu dies, faltes greus vint dies, i faltes molt greus seixanta dies a partir del moment en què la direcció del sindicat tinga coneixement del fet, i en qualsevol cas als seixanta dies d'haver-s'hi produït.  
Article 28. Procediment sancionador  
En tot cas, en faltes greus i molt greus s'exigirà per a procedir a la imposició de qualsevol tipus de sanció la incoació d'un expedient disciplinari.  
La incoació de l'expedient haurà de comunicar-se per escrit, simultàniament a l'interessat i a la representació dels treballadors, la qual podrà intervenir en totes les proves que es realitzen per a l'aclariment dels fets suposadament comesos.  
Coneguda la falta per la direcció del sindicat s'obrirà procediment contradictori de les parts implicades, amb plec de càrrecs a l'interessat, que podrà en el termini de cinc dies hàbils impugnar mitjançant plec de descàrrecs.  
Transcorregut un termini de vint dies des de la notificació del plec de càrrecs, si no s'ha imposat la sanció s'anul·larà la possibilitat de fer-ho i no constarà en l'expedient personal de l'afectat.  
Dins dels terminis anteriors indicats, la direcció del sindicat trametrà al Comité d'Empresa l'expedient contradictori i aquesta estarà obligada a emetre l'informe corresponent.  
La durada de l'esmentat expedient no podrà allargar-se més enllà de quinze dies des que és comunicat a l'interessat i als seus representants.  
La representació dels treballadors emetrà un informe per escrit en un termini de tres dies, que serà preceptiu i previ a la imposició de la sanció.  
L'incompliment de qualsevol dels requisits esmentats, motivarà la nul·litat de ple dret de la sanció imposada.  
Capítol VI  
Drets sindicals - Reunions i assemblees  
Article 29. Drets sindicals  
Els companys que treballen en l'estructura organitzativa de la Confederació Sindical de CCOO del PV, tenen uns drets específics, a més dels que ja estan establits legalment:  
1. El Comité d'empresa.  
a) D'informació: relativa a l'activitat i la gestió del sindicat en tots els seus àmbits, per a això tindrà accés al compte de resultats, el balanç i la memòria. Així mateix, se li facilitarà còpia dels pressupostos i balanços del sindicat.  
Els membres de cada comité d'empresa disposaran cada un de 20 hores mensuals en còmput anual, i podran transferir i acumular totes o part de les seues hores sindicals retribuïdes en favor d'un o d'alguns dels seus membres.  
b) De representació: quan el Comité d'Empresa o algun dels seus membres, tinga necessitat de desplaçar-se a alguna localitat per a reunions de la Comissió Negociadora del Conveni o de la resta de comissions regulades en aquest, sempre mitjançant convocatòria, les despeses de desplaçament aniran a càrrec del sindicat.  
c) De participació: a través dels seus representants en totes les comissions i funcions previstes en aquest conveni.  
2. Dels treballadors:  
a) Coneixeran a través dels seus representants els pressupostos i balanços del sindicat.  
b) Participació en les activitats sindicals i culturals del sindicat.  
c) Disposaran de 12 hores anuals retribuïdes per a assistir a assemblees i reunions que siguen convocades pels representants dels treballadors.  
Article 30. Comité Intercentres  
Estarà format per 6 membres designats entre els components dels distints comités d'empresa provincials, d'acord amb la següent proporció:  
- 2 membres d'Alacant  
- 3 membres de València  
- 1 membre de Castelló  
Funcions:  
Tindran les mateixes que els diferents comités d'empresa, quant a qüestions que superen l'àmbit provincial. Negociaran el Conveni Interprovincial.  
Capítol VII  
Seguretat i higiene i salut laboral  
Prestacions socials i d'assistència  
Article 31. Salut laboral  
Hom s'ajustarà a allò que disposa la Llei 31/1995, de 8 de novembre, de Prevenció de Riscos Laborals, BOE 269 de 10-11-95 i les altres normes que la despleguen.  
Els delegats de prevenció disposaran cada un de 20 hores mensuals en còmput anual per a les funcions pròpies, i podran transferir i acumular totes o part d'aquestes hores a un o uns quants dels delegats de prevenció.  
Article 32. Reconeixement mèdic  
El sindicat haurà d'enviar a tots/es els/les treballadors/es a un reconeixement mèdic anual. L'esmentat reconeixement serà obligatori per al sindicat i voluntari per al treballador/a.  
El reconeixement mèdic anual serà el concertat pel sindicat a través de la seua mútua o entitat asseguradora de AT i EP , i consistirà en les següents proves:  
Analítica bàsica: inclou citologia.  
Exploracions:   
1. Exploració general amb auscultació cardíaca i pulmonar i presa de tensió arterial.  
2. Oftalmologia, agudesa visual, tensió ocular i fons de l'ull.  
3. Otorrinolaringologia, audiometria, otoscòpia i laringoscòpia.  
4. Exploració funcional respiratòria.  
Es faran proves específiques i adaptades als factors de risc del lloc de treball.  
Article 33. Pèrdua o disminució d'aptitud o capacitat laboral  
Quan el treballador/a haja d'exercir un lloc de treball d'inferior categoria per motius d'incapacitat laboral permanent, parcial o total, produïda per accident de treball o malaltia, la direcció li satisfarà en la seua totalitat o en part, el sou o jornada d'ocupació on s'haja adaptat.  
Article 34. Canvi de lloc de treball per raó de salut  
El sindicat canviarà de lloc de treball, amb respecte de la mateixa categoria professional, a aquells treballadors/ores que acrediten que el seu lloc de treball els produeix perjudicis en la salut, incloent-t'hi l'embaràs.  
DISPOSICIONS TRANSITÒRIES  
Primera  
L'article 6 sobre garantia ad personam operarà per al personal laboral amb contracte indefinit a 31.12.96 amb les següents característiques:  
A. Assessors laborals: és una categoria a extingir, i es mantindrà només per a les persones que es recullen en el primer paràgraf d'aquesta disposició, que no tinguen la titulació corresponent.  
B. Antiguitat de les persones amb contracte indefinit a 31.12.96 : està relacionada amb dies addicionals de permís retribuït. A cada trienni correspondran dos dies, fins a un màxim de quatre triennis.  
C. Situacions econòmiques: es reconeixeran les que documentalment estan recollides entre les persones afectades i la direcció del sindicat. S'arreplegarà en nòmina en concepte de complement personal.  
Segona   
Antiguitat de les persones que al moment de la signatura del conveni no tingueren contracte indefinit i ja gaudiren dies en concepte d'antiguitat, se'ls reconeixerà els dies que en aquest moment gaudien sense incrementar-los.  
Tabla salarial 1997  
 Total mes  
Economistes 335.688  
Advocats 313.769  
Assessors 213.116  
Tècnic mitjà 197.252  
Oficial 1º admtiu. 163.948  
Oficial 2º admtiu. 155.342  
Auxiliar admtiu. 145.880  
Auxilar admtiu 2a 134.444  
Pers. oficis diversos 111.444